DEO CUN DEO

.......E so ancora inoghe,
in custos battor muros,
affummados de ammentu

deo

ibaidora  de isettos,
e de sonnios a bentu.

Hapo carradu canistreddos de isperas
a s’aboju ‘e sa sorte,
tentende lumeras de pasu,
in s’iscuru ‘e sa die,

deo,

colora chi mai mudat sa pedde,

deo,

mama sempre ‘e lamentu,
partorza de chimeras gia’ canas.

Giamende s’umbra chi non torrat,
una oghe m’hat porridu faeddu.

Hapo iscultadu.......

Fit sa oghe de su piantu meu....

E che innanti mi so agatada,

deo,

sola, cun megus acculzu.